钦定古今图书集成/明伦汇编/官常典/第173卷 > 《再让高阳侯印绶符策表》前人
## 钦定古今图书集成/明伦汇编/官常典/第173卷 > 《再让高阳侯印绶符策表》前人

臣忝自参省，资非哲人藩屏之用，器非殿邦佐君之
才。忧心灼煖，耳目昏瞀，忪蒙蔽罔，累息屏气。臣闻稷
契之俦，以德受命，功德靡堪，让所不如。昔之范、丐，不
忘礼让，其下化之，《春秋》釆焉。臣虽小丑，不足勗励，以
蹑高踪，以《诗人》斯亡之戒，观见符策君国之诲。两印
双绂，并在鞶带，至德元功，器量弘大，犹且踧踖，无心
宁止，况臣蝼蚁无功德而散怠葺阘，何以居之？且晏
婴辞邯殿之邑，张良辞三万之户，书籍纪之，以为异
美。夫人君无弄戏之言，宪法有诬罔之劾，臣不敢违
戾饰虚，以距上旨，疑确之诚，与神明通。谨奉章诣阙
顿首，敢固以请息，伏惟留省。